LT Europos Sąjungos oficialusis leidinys L 28/1

KOMISIJOS REGLAMENTAS (ES) 2015/165

2015 m. vasario 3 d.

kuriuo dėl didžiausios leidžiamosios pieno rūgšties, Lecanicillium muscarium padermės Ve6, chitozano hidrochlorido ir Equisetum arvense L. koncentracijos tam tikruose produktuose ar ant jų iš dalies keičiamas Europos Parlamento ir Tarybos reglamento (EB) Nr. 396/2005 IV priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 5 straipsnio 1 dalį,

kadangi:

(1) konkrečios pieno rūgšties, Lecanicillium muscarium padermės Ve6, chitozano hidrochlorido ir Equisetum arvense L. DLK nebuvo nustatytos, o medžiagos nebuvo įtrauktos į Reglamento (EB) Nr. 396/2005 IV priedą, taigi taikoma to reglamento 18 straipsnio 1 dalies b punkte numatytoji 0,01 mg/kg vertė;

(2) chitozano hidrochloridas yra patvirtintas kaip pagrindinė medžiaga pagal Europos Parlamento ir Tarybos reglamentą Nr. 1107/2009 (2). Atsižvelgdama į Komisijos įgyvendinimo reglamentą (ES) Nr. 563/2014 (3), Komisija mano, kad yra tikslinga įtraukti šią medžiagą į Reglamento (EB) Nr. 396/2005 IV priedą;

(3) Equisetum arvense L. yra patvirtinta kaip pagrindinė medžiaga pagal Reglamentą Nr. 1107/2009. Atsižvelgdama į Komisijos įgyvendinimo reglamentą (ES) Nr. 462/2014 (4), Komisija mano, kad yra tikslinga įtraukti šią medžiagą į Reglamento (EB) Nr. 396/2005 IV priedą;

(4) pieno rūgštis yra patvirtinta kaip maisto priedas pagal Europos Parlamento ir Tarybos reglamentą Nr. 1333/2008 (5). Atsižvelgdama į Įgyvendinimo reglamentą (ES) Nr. 1129/2011 (6), Komisija mano, kad yra tikslinga įtraukti pieno rūgštį į Reglamento (EB) Nr. 396/2005 IV priedą;

(5) dėl Lecanicillium muscarium padermės Ve6 Europos maisto saugos tarnyba (toliau – Tarnyba) priėjo prie išvados (7), kad yra tikslinga įtraukti ją į Reglamento (EB) Nr. 396/2005 IV priedą;

(6) remiantis Tarnybos išvada ir atsižvelgiant į su nagrinėjamuoju klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 5 straipsnio 1 dalyje ir 14 straipsnio 2 dalyje nustatytus reikalavimus;

(7) todėl Reglamentas (EB) Nr. 396/2005 turėtų būti atitinkamai iš dalies pakeistas;

(8) šiame reglamente numatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

IV priede abėcėlės tvarka įterpiami įrašai: „pieno rūgštis (2)“, „Lecanicillium muscarium padermė Ve6“, „chitozano hidrochloridas“ ir „Equisetum arvense L.“

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2015 m. vasario 3 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).

(3) 2014 m. gegužės 23 d. Komisijos įgyvendinimo reglamentas (ES) Nr. 563/2014, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama pagrindinė medžiaga chitozano hidrochloridas ir iš dalies keičiamas Komisijos įgyvendinimo reglamentas (ES) Nr. 540/2011 (OL L 156, 2014 5 24, p. 5).

(4) 2014 m. gegužės 5 d. Komisijos įgyvendinimo reglamentas (ES) Nr. 462/2014, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama pagrindinė medžiaga dirvinių asiūklių ekstraktas (Equisetum arvense L.) ir iš dalies keičiamas Komisijos įgyvendinimo reglamentas (ES) Nr. 540/2011 (OL L 134, 2014 5 7, p. 28).

(5) 2008 m. gruodžio 16 d. Europos Parlamento ir Tarybos reglamentas (EB) Nr. 1333/2008 dėl maisto priedų (OL L 354, 2008 12 31, p. 16).

(6) 2011 m. lapkričio 11 d. Komisijos reglamentas (ES) Nr. 1129/2011, kuriuo iš dalies keičiamas Europos Parlamento ir Tarybos reglamento (EB) Nr. 1333/2008 II priedas sudarant Sąjungos maisto priedų sąrašą (OL L 295, 2011 11 12, p. 1).

(7) Europos maisto saugos tarnyba. Conclusion on the peer review of the pesticide risk assessment of the active substance Lecanicillium muscarium strain Ve6, notified as Verticillium lecanii. EFSA Journal 2010; 8(1):1446. [45 pp.]. doi:10.2903/j.efsa.2010.1446.